title: Decizia (UE) 2020/701 a Parlamentului European și a Consiliului din 25 mai 2020 privind acordarea de asistență macrofinanciară partenerilor vizați de politica de extindere și de politica de vecinătate în contextul crizei generate de pandemia de COVID-19

text:
                  27.5.2020

                  RO

                  Jurnalul Oficial al Uniunii Europene

                  L 165/31

         DECIZIA (UE) 2020/701 A PARLAMENTULUI EUROPEAN ȘI A CONSILIULUI
         din 25 mai 2020
         privind acordarea de asistență macrofinanciară partenerilor vizați de politica de extindere și de politica de vecinătate în contextul crizei generate de pandemia de COVID-19
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 212 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:

                     (1)

                     Pandemia de COVID-19 are efecte devastatoare asupra stabilității economice și financiare din regiunile vizate de politica de extindere și de vecinătate. Partenerii se confruntă în prezent cu o balanță de plăți și o situația bugetară fragile și care se degradează rapid și cu o economie care se îndreaptă spre recesiune. Există argumente solide pentru ca Uniunea să ia măsuri rapide și decisive în sprijinul respectivelor economii. Prezenta decizie vizează, prin urmare, zece parteneri: Republica Albania, Bosnia și Herțegovina, Kosovo (*), Muntenegru și Republica Macedonia de Nord în regiunea vizată de politica de extindere; Georgia, Republica Moldova și Ucraina în vecinătatea estică și Regatul Hașemit al Iordaniei și Republica Tunisiană în vecinătatea sudică (denumiți în continuare „partenerii”).

                     (2)

                     Caracterul urgent al asistenței este legat de nevoile imediate ale partenerilor în ceea ce privește fondurile, în plus față de cele care vor fi furnizate prin intermediul altor instrumente ale Uniunii și de către instituții financiare internaționale, state membre și alți donatori bilaterali. Acest lucru este necesar pentru a permite o marjă de manevră politică pe termen scurt astfel încât autoritățile partenerilor să pună în aplicare măsuri de combatere a efectelor crizei economice provocate de pandemia de COVID-19.

                     (3)

                     Autoritățile fiecărui partener și Fondul Monetar Internațional (FMI) s-au pus deja de acord cu privire la un program care va fi susținut printr-un mecanism de creditare cu FMI sau urmează să se pună de acord în curând cu privire la un astfel de program.

                     (4)

                     Asistența macrofinanciară a Uniunii ar trebui să fie un instrument financiar excepțional de sprijin necondiționat și fără o alocare specială pentru balanța de plăți, care vizează satisfacerea nevoilor imediate de finanțare externă ale beneficiarului, în paralel cu un mecanism de creditare fără caracter prudențial, care face obiectul unui program convenit de reforme economice. În contextul pandemiei de COVID-19, asistența macrofinanciară din partea Uniunii ar trebui să fie pusă și la dispoziția partenerilor care beneficiază de finanțare de urgență din partea FMI, fără acțiuni și/sau condiții prealabile, cum ar fi prin intermediul Instrumentului de finanțare rapidă. Așadar, asistența respectivă ar trebui să fie acordată pentru o durată mai scurtă de timp, să se limiteze la două plăți și să stea la baza punerii în aplicare a unui program de politici care să conțină un set limitat de măsuri de reformă.

                     (5)

                     Sprijinul financiar acordat de Uniune partenerilor este compatibil cu politicile de extindere și de vecinătate ale Uniunii.

                     (6)

                     Având în vedere faptul că partenerii se află fie în etapa de aderare, fie în etapa de preaderare sau sunt vizați de Politica Europeană de Vecinătate, aceștia sunt eligibili pentru a primi asistență macrofinanciară din partea Uniunii.

                     (7)

                     Dat fiind faptul că se preconizează ca necesitățile din ce în ce mai imperioase de finanțare externă ale partenerilor să depășească cu mult resursele ce urmează să fie puse la dispoziție de FMI și de alte instituții multilaterale, asistența macrofinanciară furnizată de Uniune partenerilor este considerată, în actualele circumstanțe excepționale, un răspuns adecvat la solicitarea acestora de sprijin pentru stabilizarea economică. Asistența macrofinanciară din partea Uniunii ar urma să sprijine stabilizarea economică, completând resursele puse la dispoziție în cadrul mecanismului de creditare al FMI.

                     (8)

                     Asistența macrofinanciară din partea Uniunii ar trebui să aibă drept scop sprijinirea restabilirii unei situații sustenabile în materie de finanțare externă pentru parteneri, ajutând astfel la relansarea dezvoltării economice și sociale.

                     (9)

                     Cuantumul asistenței macrofinanciare din partea Uniunii se bazează pe o estimare preliminară a nevoilor reziduale de finanțare externă ale fiecărui partener și ține cont de capacitatea acestuia de autofinanțare prin resurse proprii, în special de rezervele internaționale pe care le are dispoziție. Asistența macrofinanciară din partea Uniunii ar trebui să completeze programele și resursele furnizate de FMI și Banca Mondială. Stabilirea cuantumului asistenței ia în considerare și necesitatea de a asigura o partajare echitabilă a contribuției între Uniune și alți donatori, precum și mobilizarea anterioară a celorlalte instrumente de finanțare externă ale Uniunii și valoarea adăugată a implicării Uniunii în general.

                     (10)

                     Comisia ar trebui să se asigure că asistența macrofinanciară din partea Uniunii este conformă, din punct de vedere juridic și al conținutului, cu principiile, obiectivele și măsurile-cheie adoptate în cadrul diferitelor domenii de acțiune externă și al altor politici pertinente ale Uniunii.

                     (11)

                     Asistența macrofinanciară a Uniunii ar trebui să sprijine politica externă a Uniunii în ceea ce privește partenerii. Comisia și Serviciul European de Acțiune Externă (SEAE) ar trebui să lucreze în strânsă colaborare pe parcursul operațiunii de asistență macrofinanciară pentru a coordona politica externă a Uniunii și a asigura coerența acesteia.

                     (12)

                     Asistența macrofinanciară din partea Uniunii ar trebui să susțină angajamentul partenerilor față de valorile pe care le au în comun cu Uniunea, printre care democrația, statul de drept, buna guvernanță, respectarea drepturilor omului, dezvoltarea durabilă și reducerea sărăciei, precum și angajamentul acestora față de principiile privind schimburile comerciale deschise, reglementate și echitabile.

                     (13)

                     O condiție prealabilă pentru acordarea asistenței macrofinanciare din partea Uniunii ar trebui să fie ca partenerii să respecte mecanismele democratice, printre care sistemul parlamentar pluripartit și statul de drept, și să garanteze respectarea drepturilor omului. În plus, obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice ale partenerilor și să promoveze reformele structurale având ca scop sprijinirea creșterii sustenabile și consolidarea bugetară. Comisia și SEAE ar trebui să monitorizeze periodic atât îndeplinirea condițiilor prealabile, cât și realizarea obiectivelor respective.

                     (14)

                     Pentru a se garanta că interesele financiare ale Uniunii în legătură cu asistența macrofinanciară din partea Uniunii sunt protejate în mod eficient, partenerii ar trebui să adopte măsuri corespunzătoare privind prevenirea și combaterea fraudei, a corupției și a altor eventuale nereguli legate de asistența respectivă. În plus, ar trebui să se adopte dispoziții care să prevadă efectuarea de verificări de către Comisie și de audituri de către Curtea de Conturi, precum și exercitarea de către Parchetul European a competențelor sale.

                     (15)

                     Punerea la dispoziție a asistenței macrofinanciare din partea Uniunii nu aduce atingere competențelor Parlamentului European și ale Consiliului, în calitate de autoritate bugetară.

                     (16)

                     Cuantumurile provizionului necesar pentru asistența macrofinanciară ar trebui să fie în concordanță cu creditele bugetare prevăzute în cadrul financiar multianual.

                     (17)

                     Asistența macrofinanciară din partea Uniunii ar trebui să fie gestionată de către Comisie. Pentru a garanta faptul că Parlamentul European și Consiliul pot să urmărească punerea în aplicare a prezentei decizii, Comisia ar trebui să le informeze periodic cu privire la evoluțiile înregistrate în ceea ce privește asistența respectivă și să le furnizeze documentele relevante.

                     (18)

                     În vederea asigurării unor condiții uniforme pentru punerea în aplicare a prezentei decizii, Comisiei ar trebui să i se confere competențe de executare. Respectivele competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului (2).

                     (19)

                     Asistența macrofinanciară din partea Uniunii ar trebui să facă obiectul unor condiții de politică economică, ce urmează a fi stabilite într-un memorandum de înțelegere (MoU). Pentru a se asigura condiții de punere în aplicare uniforme și din motive de eficiență, Comisia ar trebui să fie abilitată să negocieze astfel de condiții cu autoritățile partenerilor, sub supravegherea comitetului reprezentanților statelor membre, în conformitate cu Regulamentul (UE) nr. 182/2011. În conformitate cu regulamentul menționat, procedura de consultare ar trebui să se aplice, ca regulă generală, tuturor cazurilor care nu sunt prevăzute în regulamentul menționat. Având în vedere impactul potențial semnificativ al asistenței de peste 90 de milioane EUR, este oportun să se utilizeze procedura de examinare, astfel cum este menționată în Regulamentul (UE) nr. 182/2011, pentru operațiunile care depășesc acest prag. Având în vedere cuantumul asistenței macrofinanciare a Uniunii acordate fiecărui partener, procedura de consultare ar trebui să se aplice adoptării MoU cu Muntenegru, în timp ce procedura de examinare ar trebui să se aplice adoptării MoU cu ceilalți parteneri vizați de prezenta decizie și, în consecință, oricărei reduceri, suspendări sau anulări a asistenței respective.

                     (20)

                     Întrucât obiectivul prezentei decizii, și anume sprijinirea economiilor partenerilor care se confruntă în prezent cu o situație de balanță de plăți și cu o situație bugetară precare și în curs de înrăutățire rapidă, cu o economie care se îndreaptă către recesiune, ca o consecință a pandemiei de COVID-19, nu poate fi realizat în mod satisfăcător de către statele membre, dar, având în vedere amploarea și efectele sale, acesta poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezenta decizie nu depășește ceea ce este necesar pentru realizarea obiectivului respectiv.

                     (21)

                     Având în vedere caracterul urgent al circumstanțelor excepționale cauzate de pandemia de COVID-19 și de consecințele economice rezultate, s-a considerat oportun să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.

                     (22)

                     Prezenta decizie ar trebui să intre în vigoare în regim de urgnță în ziua următoare datei publicării în Jurnalul Oficial al Uniunii Europene,

               ADOPTĂ PREZENTA DECIZIE:

            Articolul 1

               (1)   Uniunea pune la dispoziția Republicii Albania, a Bosniei și Herțegovinei, a Georgiei, a Regatului Hașemit al Iordaniei, a Kosovo, a Republicii Moldova, a Muntenegrului, a Republicii Macedonia de Nord, a Republicii Tunisiene și a Ucrainei (denumiți în continuare „partenerii)” asistență macrofinanciară (denumită în continuare „asistența macrofinanciară din partea Uniunii”) în cuantum total maxim de 3 miliarde EUR, pentru a sprijini stabilizarea economică a partenerilor și o agendă consistentă de reforme. Asistența contribuie la acoperirea nevoilor urgente ale partenerilor legate de balanța de plăți, identificate în programul sprijinit de FMI, și se pune la dispoziție după cum urmează:

                           (a)

                           180 de milioane EUR pentru Republica Albania;

                           (b)

                           250 de milioane EUR pentru Bosnia și Herțegovina;

                           (c)

                           150 de milioane EUR pentru Georgia;

                           (d)

                           200 de milioane EUR pentru Regatul Hașemit al Iordaniei;

                           (e)

                           100 de milioane EUR pentru Kosovo;

                           (f)

                           100 de milioane EUR pentru Republica Moldova;

                           (g)

                           60 de milioane EUR pentru Muntenegru;

                           (h)

                           160 de milioane EUR pentru Republica Macedonia de Nord;

                           (i)

                           600 de milioane EUR pentru Republica Tunisiană;

                           (j)

                           1,2 miliarde EUR pentru Ucraina.

               (2)   Cuantumul total al asistențeia macrofinanciare din partea Uniunii este furnizat fiecărui partener sub formă de împrumuturi. Comisia este împuternicită în numele Uniunii să împrumute fondurile necesare de pe piețele de capital sau de la instituții financiare și să le împrumute mai departe partenerului. Împrumuturile au o scadență medie de maximum 15 ani.

               (3)   Punerea la dispoziție a asistenței macrofinanciare din partea Uniunii este gestionată de Comisie, în conformitate cu acordurile sau înțelegerile convenite între FMI și partener. Comisia informează periodic Parlamentul European și Consiliul cu privire la evoluțiile legate de asistența macrofinanciară a Uniunii, inclusiv în legătură cu plățile din aceasta, și furnizează acestor instituții documentele relevante în timp util.

               (4)   Asistența macrofinanciară din partea Uniunii se acordă pentru o perioadă de 12 luni începând cu prima zi de la intrarea în vigoare a MoU menționat la articolul 3 alineatul (1).

               (5)   În cazul în care nevoile de finanțare ale unui partener se reduc în mod semnificativ comparativ cu proiecțiile inițiale în perioada de plată a asistenței macrofinanciare din partea Uniunii, Comisia, hotărând în conformitate cu articolul 7 alineatul (2), reduce cuantumul asistenței, suspendă asistența sau o anulează.

            Articolul 2

               (1)   O condiție prealabilă pentru acordarea asistenței macrofinanciare din partea Uniunii este ca partenerul să respecte mecanismele democratice, printre care sistemul parlamentar pluripartit, și statul de drept, și să garanteze respectarea drepturilor omului.

               (2)   Comisia și SEAE monitorizează îndeplinirea condiției prealabile stabilite la alineatul (1) pe parcursul întregului ciclu de viață al asistenței macrofinanciare din partea Uniunii.

               (3)   Alineatele (1) și (2) se aplică în conformitate cu Decizia 2010/427/UE a Consiliului (3).

            Articolul 3

               (1)   Comisia, în conformitate cu articolul 7 alineatul (2), convine cu autoritățile fiecărui partener asupra unor condiții financiare și de politică economică clar definite, axate pe reforme structurale și pe finanțe publice solide, în funcție de care urmează să fie acordată asistența macrofinanciară din partea Uniunii. Respectivele condiții financiare și de politică economică se stabilesc într-un MoU, care trebuie să cuprindă un calendar pentru îndeplinirea condițiilor respective. Condițiile financiare și de politică economică stabilite în MoU trebuie să fie coerente cu acordurile sau înțelegerile menționate la articolul 1 alineatul (3), inclusiv cu programele de ajustare macroeconomică și de reformă structurală implementate de către partener, cu sprijinul FMI.

               (2)   Condițiile menționate la alineatul (1) trebuie să vizeze, în special, sporirea eficienței, a transparenței și a responsabilității sistemelor de gestionare a finanțelor publice ale partenerilor, inclusiv în ceea ce privește utilizarea asistenței macrofinanciare din partea Uniunii. Progresele înregistrate cu privire la deschiderea reciprocă a piețelor, dezvoltarea schimburilor comerciale echitabile și bazate pe reguli, precum și alte priorități în contextul politicii externe a Uniunii trebuie și ele luate în considerare în mod corespunzător în momentul elaborării măsurilor de politică. Progresele înregistrate în atingerea obiectivelor respective sunt monitorizate periodic de către Comisie.

               (3)   Condițiile financiare detaliate ale asistenței macrofinanciare din partea Uniunii se stabilesc într-un acord de împrumut care urmează a fi încheiat între Comisie și, în mod individual, autoritățile fiecărui partener (denumit în continuare „acordul de împrumut”).

               (4)   Comisia verifică periodic îndeplinirea în continuare a condițiilor menționate la articolul 4 alineatul (3), inclusiv conformitatea politicilor economice ale partenerului cu obiectivele asistenței macrofinanciare din partea Uniunii. În cadrul acestor verificări, Comisia acționează în strânsă coordonare cu FMI și cu Banca Mondială și, dacă este necesar, cu Parlamentul European și cu Consiliul.

            Articolul 4

               (1)   Cu respectarea condițiilor prevăzute la alineatul (3), asistența macrofinanciară din partea Uniunii este pusă la dispoziție de către Comisie în două tranșe de împrumut. Mărimea fiecărei tranșe se stabilește în MoU.

               (2)   Cuantumurile asistenței macrofinanciare din partea Uniunii se provizionează, dacă este cazul, în conformitate cu Regulamentul (CE, Euratom) nr. 480/2009 al Consiliului (4).

               (3)   Comisia decide punerea la dispoziție a tranșelor cu condiția îndeplinirii tuturor condițiilor următoare:

                           (a)

                           condiția prealabilă prevăzută la articolul 2;

                           (b)

                           un istoric satisfăcător și continuu de implementare a unui mecanism de creditare al FMI fără caracter prudențial;

                           (c)

                           implementarea satisfăcătoare a condițiilor financiare și de politică economică convenite în MoU.

                     Eliberarea celei de a doua tranșe nu trebuie să aibă loc, în principiu, mai devreme de trei luni de la punerea la dispoziție a primei tranșe.

               (4)   În cazul în care condițiile menționate la alineatul (3) primul paragraf nu sunt îndeplinite, Comisia suspendă temporar sau anulează plata asistenței macrofinanciare din partea Uniunii. În astfel de cazuri, Comisia informează Parlamentul European și Consiliul cu privire la motivele unei astfel de suspendări sau anulări.

               (5)   Asistența macrofinanciară din partea Uniunii se plătește băncii centrale a partenerului. Sub rezerva dispozițiilor stabilite în MoU, care includ o confirmare a nevoilor reziduale de finanțare bugetară, fondurile Uniunii pot fi transferate Ministerului de finanțe în calitate de beneficiar final.

            Articolul 5

               (1)   Operațiunile de contractare și de acordare a împrumuturilor legate de asistența macrofinanciară din partea Uniunii se efectuează în euro, utilizând aceeași dată a valutei, și nu trebuie să implice Uniunea în transformarea scadențelor sau să o expună la riscuri legate de cursul de schimb sau de rata dobânzii, sau la orice alt tip de risc comercial.

               (2)   În cazul în care condițiile permit acest lucru și la solicitarea partenerului, Comisia poate lua măsurile necesare pentru a asigura includerea în clauzele și condițiile de acordare a împrumutului a unei clauze de rambursare anticipată, precum și corelarea acestei clauze cu o clauză corespondentă în clauzele și condițiile operațiunilor de contractare a împrumutului.

               (3)   Dacă circumstanțele permit îmbunătățirea ratei dobânzii împrumutului și dacă partenerul solicită acest lucru, Comisia poate decide refinanțarea integrală sau parțială a împrumuturilor sale inițiale contractate sau poate restructura condițiile financiare aferente. Operațiunile de refinanțare sau restructurare se efectuează în conformitate cu alineatele (1) și (4) și nu trebuie să aibă ca efect prelungirea scadenței respectivelor împrumuturi sau majorarea cuantumului capitalului restant la data refinanțării sau a restructurării.

               (4)   Toate costurile contractate de Uniune care au legătură cu operațiunile de contractare și de acordare a împrumutului prevăzute în prezenta decizie sunt suportate de partener.

               (5)   Comisia informează Parlamentul European și Consiliul cu privire la evoluția operațiunilor menționate la alineatele (2) și (3).

            Articolul 6

               (1)   Asistența macrofinanciară din partea Uniunii se pune în aplicare în conformitate cu Regulamentul (UE, Euratom) 2018/1046 al Parlamentului European și al Consiliului (5).

               (2)   Asistența macrofinanciară din partea Uniunii se implementează prin gestionare directă.

               (3)   Acordul de împrumut trebuie să conțină dispoziții care:

                           (a)

                           să asigure faptul că partenerul verifică periodic dacă finanțarea acordată din bugetul general al Uniunii a fost utilizată în mod corect, adoptă măsurile corespunzătoare de prevenire a neregulilor și a fraudei și, atunci când este necesar, deschide acțiuni în justiție pentru recuperarea oricăror fonduri furnizate în temeiul prezentei decizii care au fost deturnate;

                           (b)

                           să asigure protecția intereselor financiare ale Uniunii, prevăzând îndeosebi măsuri specifice pentru prevenirea și combaterea fraudei, a corupției și a oricăror altor nereguli care afectează asistența macrofinanciară din partea Uniunii, în conformitate cu Regulamentele (CE, Euratom) nr. 2988/95 (6) și (Euratom, CE) nr. 2185/96 ale Consiliului (7) și cu Regulamentul (UE, Euratom) nr. 883/2013 al Parlamentului European și al Consiliului (8), și, pentru statele membre care participă la cooperarea consolidată în ceea ce privește Parchetul European, cu Regulamentul (UE) 2017/1939 al Consiliului (9). În acest scop, Oficiul European de Luptă Antifraudă (OLAF) este autorizat în mod expres să efectueze investigații, cuprinzând verificări și inspecții la fața locului, inclusiv operațiuni de expertiză criminalistică digitală și interviuri;

                           (c)

                           să autorizeze în mod expres Comisia sau pe reprezentanții acesteia să efectueze verificări, inclusiv verificări și inspecții la fața locului;

                           (d)

                           să autorizeze în mod expres Comisia și Curtea de Conturi să efectueze audituri atât pe parcursul, cât și după încheierea perioadei de disponibilitate a asistenței macrofinanciare din partea Uniunii, inclusiv audituri ale documentelor și audituri la fața locului, cum ar fi evaluările operaționale;

                           (e)

                           să asigure faptul că Uniunea are dreptul la rambursarea anticipată a împrumutului atunci când s-a stabilit că, în ceea ce privește gestionarea asistenței macrofinanciare din partea Uniunii, partenerul s-a angajat într-un act de fraudă sau corupție sau într-o altă activitate ilegală care prejudiciază interesele financiare ale Uniunii; și

                           (f)

                           să asigure faptul că toate costurile înregistrate de Uniune care au legătură cu operațiunile de contractare și de acordare a împrumutului în temeiul prezentei decizii sunt suportate de partener.

               (4)   Înainte de punerea în aplicare a asistenței macrofinanciare din partea Uniunii, Comisia evaluează, prin intermediul unei evaluări operaționale, soliditatea mecanismelor financiare, procedurile administrative și mecanismele interne și externe de control ale partenerului care sunt relevante pentru această asistență.

            Articolul 7

               (1)   Comisia este asistată de un comitet. Respectivul comitet reprezintă un comitet în înțelesul Regulamentului (UE) nr. 182/2011.

               (2)   În cazul în care se face trimitere la prezentul alineat, articolul 4 din Regulamentul (UE) nr. 182/2011 se aplică asistenței macrofinanciare a Uniunii acordate Muntenegrului, în timp ce articolul 5 din Regulamentul (UE) nr. 182/2011 se aplică asistenței macrofinanciare din partea Uniunii pentru ceilalți parteneri vizați de prezenta decizie.

            Articolul 8

               (1)   Până la data de 30 iunie a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a punerii în aplicare. Raportul:

                           (a)

                           examinează progresele înregistrate în punerea în aplicare a asistenței macrofinanciare din partea Uniunii;

                           (b)

                           evaluează situația și perspectivele economice ale partenerilor, precum și progresele înregistrate în punerea în aplicare a măsurilor de politică menționate la articolul 3 alineatul (1);

                           (c)

                           indică legătura dintre condițiile de politică economică prevăzute în MoU, performanțele economice și bugetare ale partenerilor la acea dată și deciziile Comisiei de a pune la dispoziție tranșele asistenței macrofinanciare din partea Uniunii.

               (2)   În cel mult doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex-post, care analizează rezultatele și eficiența asistenței macrofinanciare acordate deja de Uniune și măsura în care aceasta a contribuit la obiectivele asistenței.

            Articolul 9
            Prezenta decizie intră în vigoare în ziua următoare publicării în Jurnalul Oficial al Uniunii Europene.

            Adoptată la Bruxelles, 25 mai 2020.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               A. METELKO-ZGOMBIĆ

            (1)  Poziția Parlamentului European din 15 mai 2020 (nepublicată încă în Jurnalul Oficial) și decizia Consiliului din 20 mai 2020.

            (*)  Această denumire nu aduce atingere pozițiilor privind statutul și este conformă cu RCSONU 1244 (1999), precum și cu Avizul CIJ privind declarația de independență a Kosovo.

            (2)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

            (3)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

            (4)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).

            (5)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            (6)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).

            (7)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

            (8)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

            (9)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European („EPPO”) (JO L 283, 31.10.2017, p. 1).


title: Decizia (UE) 2020/702 a Consiliului din 20 mai 2020 de prelungire în continuare a derogării temporare de la Regulamentul de procedură al Consiliului introduse prin Decizia (UE) 2020/430 și prelungite prin Decizia (UE) 2020/556, având în vedere dificultățile de călătorie cauzate în Uniune de pandemia de COVID-19

text:
                  27.5.2020

                  RO

                  Jurnalul Oficial al Uniunii Europene

                  L 165/38

         DECIZIA (UE) 2020/702 A CONSILIULUI
         din 20 mai 2020
         de prelungire în continuare a derogării temporare de la Regulamentul de procedură al Consiliului introduse prin Decizia (UE) 2020/430 și prelungite prin Decizia (UE) 2020/556, având în vedere dificultățile de călătorie cauzate în Uniune de pandemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 240 alineatul (3),
         întrucât:

                     (1)

                     Decizia (UE) 2020/430 a Consiliului (1) a introdus o derogare cu durata de o lună de la articolul 12 alineatul (1) primul paragraf din Regulamentul de procedură al Consiliului (2) în ceea ce privește deciziile de utilizare a procedurii scrise obișnuite, în cazul în care deciziile respective sunt luate de către Comitetul Reprezentanților Permanenți ai guvernelor statelor membre (Coreper). Derogarea respectivă a fost prevăzută până la 23 aprilie 2020.

                     (2)

                     Decizia (UE) 2020/430 prevede că, în cazul în care acest lucru este justificat prin circumstanțe excepționale continue, Consiliul poate reînnoi decizia menționată. La 21 aprilie 2020, Consiliul, prin Decizia (UE) 2020/556 (3), a prelungit derogarea prevăzută la articolul 1 din Decizia (UE) 2020/430 pentru o perioadă suplimentară de o lună de la 23 aprilie 2020. Prelungirea menționată a derogării expiră la 23 mai 2020.

                     (3)

                     Ținând cont de faptul că circumstanțele excepționale cauzate de pandemia de COVID-19 continuă, fiind în continuare în vigoare o serie de măsuri excepționale de prevenire și izolare luate de statele membre, este necesar să se prelungească derogarea prevăzută la articolul 1 din Decizia (UE) 2020/430, astfel cum a fost prelungită prin Decizia (UE) 2020/556, pentru o nouă perioadă limitată, până la 10 iulie 2020,

               ADOPTĂ PREZENTA DECIZIE:

            Articolul 1
            Derogarea prevăzută la articolul 1 din Decizia (UE) 2020/430, astfel cum a fost prelungită prin Decizia (UE) 2020/556, se prelungește în continuare până la 10 iulie 2020.

            Articolul 2
            Prezenta decizie intră în vigoare la data adoptării.
            Decizia se publică în Jurnalul Oficial al Uniunii Europene.

            Adoptată la Bruxelles, 20 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (UE) 2020/430 a Consiliului din 23 martie 2020 privind o derogare temporară de la Regulamentul de procedură al Consiliului având în vedere dificultățile de călătorie cauzate în Uniune de pandemia de COVID-19 (JO L 88 I, 24.3.2020, p. 1).

            (2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).

            (3)  Decizia (UE) 2020/556 a Consiliului din 21 aprilie 2020 de prelungire a derogării temporare de la Regulamentul de procedură al Consiliului introdusă prin Decizia (UE) 2020/430, având în vedere dificultățile de călătorie cauzate în Uniune de pandemia de COVID-19 (JO L 128 I, 23.4.2020, p. 1).


title: Decizia (PESC) 2019/1297 a Consiliului din 31 iulie 2019 de modificare a Deciziei (PESC) 2016/2382 de instituire a Colegiului European de Securitate și Apărare (CESA)

text:
                  2.8.2019

                  RO

                  Jurnalul Oficial al Uniunii Europene

                  L 204/36

         DECIZIA (PESC) 2019/1297 A CONSILIULUI
         din 31 iulie 2019
         de modificare a Deciziei (PESC) 2016/2382 de instituire a Colegiului European de Securitate și Apărare (CESA)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1), articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 21 decembrie 2016, Consiliul a adoptat Decizia (PESC) 2016/2382 (1) de instituire a Colegiului European de Securitate și Apărare (CESA).

                     (2)

                     La 14 mai 2018, Consiliul a adoptat Decizia (PESC) 2018/712 (2), încredințând CESA sarcina de a crea o platformă de educație, formare, evaluare și exerciții în domeniul cibernetic, observând în același timp necesitatea de a asigura complementaritatea cu alte eforturi și inițiative ale Uniunii.

                     (3)

                     La 6 noiembrie 2018, Consiliul a adoptat Decizia (PESC) 2018/1655 (3) de modificare a Deciziei (PESC) 2016/2382 și de stabilire a unei valori de referință financiară pentru perioada cuprinsă între 1 ianuarie 2019 și 31 decembrie 2019.

                     (4)

                     La 20 septembrie 2018, Comitetul politic și de securitate a adoptat mandatul Grupului de formare a civililor al UE ca o configurație specială a Comitetului pentru aspectele civile ale gestionării crizelor.

                     (5)

                     La 15 martie 2019, în cadrul reuniunii Grupului de formare a civililor al UE, statele membre au exprimat necesitatea sprijinului financiar al Uniunii pentru coordonatorii civili pentru formare.

                     (6)

                     La 3 iunie 2019, Comitetul director al CESA a decis că CESA ar trebui să administreze și să gestioneze costurile legate de cheltuielile de deplasare și de cazare ale coordonatorilor civili pentru formare.

                     (7)

                     Prin urmare, Decizia (PESC) 2016/2382 ar trebui modificată în consecință,

               ADOPTĂ PREZENTA DECIZIE:

            Articolul 1
            La articolul 4 alineatul (3) din Decizia (PESC) 2016/2382, se adaugă următoarea literă:

                           „(j)

                           sprijinirea Comitetului pentru aspectele civile ale gestionării crizelor și a Grupului de formare a civililor al UE prin administrarea și gestionarea costurilor de deplasare și de cazare legate de activitățile coordonatorilor civili pentru formare.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 31 iulie 2019.

                  Pentru Consiliu

                  Președintele

               T. TUPPURAINEN

            (1)  Decizia (PESC) 2016/2382 a Consiliului din 21 decembrie 2016 de instituire a Colegiului European de Securitate și Apărare (CESA) și de abrogare a Deciziei 2013/189/PESC (JO L 352, 23.12.2016, p. 60).

            (2)  Decizia (PESC) 2018/712 a Consiliului din 14 mai 2018 de modificare a Deciziei (PESC) 2016/2382 de instituire a Colegiului European de Securitate și Apărare (CESA) (JO L 119, 15.5.2018, p. 37).

            (3)  Decizia (PESC) 2018/1655 a Consiliului din 6 noiembrie 2018 de modificare a Deciziei (PESC) 2016/2382 de instituire a Colegiului European de Securitate și Apărare (CESA) (JO L 276, 7.11.2018, p. 9).


Decizia Comisiei din 14/08/2019 de declarare a unei concentrări compatibilă cu piaţa comună (Cazul COMP/M.9397 - Mirova / GE / Desarrollo Eólico Las Majas) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 12/08/2019 de declarare a unei concentrări compatibilă cu piaţa comună (Cazul COMP/M.9441 - EDF Pulse Croissance Holding / Energy2market GmbH) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1578 a Consiliului din 20 septembrie 2019 privind poziția care urmează să fie adoptată, în numele Uniunii Europene, în cadrul Comitetului pentru comerț și dezvoltare durabilă instituit prin Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește grupul de experți menționat la articolul 13.15 din acord

text:
                  24.9.2019

                  RO

                  Jurnalul Oficial al Uniunii Europene

                  L 244/4

         DECIZIA (UE) 2019/1578 A CONSILIULUI
         din 20 septembrie 2019
         privind poziția care urmează să fie adoptată, în numele Uniunii Europene, în cadrul Comitetului pentru comerț și dezvoltare durabilă instituit prin Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește grupul de experți menționat la articolul 13.15 din acord
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia 2011/265/UE (1), Consiliul a aprobat semnarea, în numele Uniunii, a Acordului de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte (2) (denumit în continuare „acordul”). Acordul a fost semnat la 6 octombrie 2010 și s-a aplicat cu titlu provizoriu începând cu 1 iulie 2011.

                     (2)

                     Acordul a fost încheiat de Uniune prin Decizia (UE) 2015/2169 a Consiliului (3) și a intrat în vigoare la 13 decembrie 2015.

                     (3)

                     Prin Decizia nr. 2/2012 din 27 iunie 2012 (4), Comitetul UE-Coreea pentru comerț și dezvoltare durabilă (denumit în continuare „comitetul”) a stabilit o listă de experți care pot face parte din grupul de experți în sensul articolului 13.15 din acord.

                     (4)

                     La 30 iulie 2019, Republica Coreea a informat Uniunea că dorește să înlocuiască numele unor experți coreeni aflați pe lista experților stabilită prin Decizia nr. 2/2012. Pentru a produce efecte, lista modificată a experților ar trebui transmisă comitetului spre aprobare, cât mai curând posibil.

                     (5)

                     Prin urmare, este oportun să se stabilească poziția care urmează să fie adoptată, în numele Uniunii, în cadrul comitetului pe baza proiectului de decizie atașat, pentru a asigura eficacitatea punerii în aplicare a acordului,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului UE-Coreea pentru comerț și dezvoltare durabilă instituit prin Acordul de liber schimb dintre Uniunea Europeană și statele sale membre, pe de o parte, și Republica Coreea, pe de altă parte, în ceea ce privește lista de experți care doresc și sunt în măsură să acționeze în calitate de membri ai grupului de experți în conformitate cu articolul 13.15 din acord, se bazează pe proiectul de decizie a Comitetului UE-Coreea pentru comerț și dezvoltare durabilă, atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 20 septembrie 2019.

                  Pentru Consiliu

                  Președintele

               S. MARIN

            (1)  Decizia 2011/265/UE a Consiliului din 16 septembrie 2010 privind semnarea, în numele Uniunii Europene, și aplicarea cu titlu provizoriu a Acordului de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (JO L 127, 14.5.2011, p. 1).

            (2)  JO L 127, 14.5.2011, p. 6.

            (3)  Decizia (UE) 2015/2169 a Consiliului din 1 octombrie 2015 privind încheierea Acordului de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (JO L 307, 25.11.2015, p. 2).

            (4)  Decizia nr. 2/2012 a Comitetului UE-Coreea pentru comerț și dezvoltare durabilă din 27 iunie 2012 privind instituirea unui grup de experți menționat la articolul 13.15 din Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (JO L 331, 1.12.2012, p. 54).

            DECIZIA NR. [X/2019] A COMITETULUI UE-COREEA PENTRU COMERȚ ȘI DEZVOLTARE DURABILĂ
            din …
            privind o listă revizuită a experților care doresc și sunt în măsură să acționeze în calitate de membri ai grupului de experți în conformitate cu articolul 13.15 din acord
            COMITETUL UE-COREEA PENTRU COMERȚ ȘI DEZVOLTARE DURABILĂ,
            având în vedere Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte, (denumit în continuare „acordul”), în special articolul 13.15 alineatul (3),
            întrucât:

                        (1)

                        În temeiul articolului 13.15 alineatul (3) din acord, părțile trebuie să stabilească o listă conținând numele a cel puțin 15 persoane care doresc și sunt în măsură să acționeze în calitate de membri ai grupului de experți cu privire la chestiunile care intră sub incidența capitolului 13 privind comerțul și dezvoltarea durabilă și care dețin expertiză în chestiunile vizate de capitolul menționat. Dintre respectivele persoane, cel puțin cinci persoane trebuie să nu fie resortisanți ai vreunei părți și urmează să prezideze grupul de experți.

                        (2)

                        La 27 iunie 2012, Comitetul UE-Coreea pentru comerț și dezvoltare durabilă a adoptat Decizia nr. 2/2012 (1) de stabilire a unei liste de 18 experți care pot face parte din grupul de experți.

                        (3)

                        Republica Coreea și-a exprimat dorința de a înlocui unii dintre resortisanții coreeni aflați pe lista de experți. Pentru ca această modificare să intre în vigoare, lista revizuită a experților ar trebui să fie aprobată de către Comitetul UE-Coreea pentru comerț și dezvoltare durabilă.

                        (4)

                        Prin urmare, părțile au revizuit lista experților stabilită prin Decizia nr. 2/2012, iar lista revizuită de experți, astfel cum este conținută în anexă, ar trebui adoptată,

                  ADOPTĂ PREZENTA DECIZIE:

               Articolul 1
               Lista experților care doresc să acționeze în calitate de membri ai grupului de experți în sensul articolului 13.15 din acord, astfel cum este prevăzută în anexa la Decizia nr. 2/2012, se înlocuiește cu lista de experți prevăzută în anexa la prezenta decizie.

               Articolul 2
               Prezenta decizie intră în vigoare la data adoptării.

               Adoptată la …,

                     Pentru COMITETUL UE-COREEA PENTRU COMERȚ ȘI DEZVOLTARE DURABILĂ

               (1)  Decizia nr. 2/2012 a Comitetului UE-Coreea pentru comerț și dezvoltare durabilă din 27 iunie 2012 privind instituirea unui grup de experți menționat la articolul 13.15 din Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte (JO L 331, 1.12.2012, p. 54).

            ANEXĂ

               LISTA EXPERȚILOR CARE DORESC ȘI SUNT ÎN MĂSURĂ SĂ ACȚIONEZE ÎN CALITATE DE MEMBRI AI GRUPULUI DE EXPERȚI CU PRIVIRE LA CHESTIUNILE CARE INTRĂ SUB INCIDENȚA CAPITOLULUI 13 (COMERȚ ȘI DEZVOLTARE DURABILĂ) DIN ACORD

            Experți numiți de Republica Coreea:

                        Sung Wook LEE

                        Jaemin LEE

                        Chang Young KWON

                        Suh-Yong CHUNG

                        Taek-Whan HAN

                        Won-Mog CHOI

                  Experți numiți de Uniunea Europeană:

                        Eddy LAURIJSSEN

                        Jorge CARDONA

                        Karin LUKAS

                        Hélène RUIZ FABRI

                        Laurence BOISSON DE CHAZOURNES

                        Geert VAN CALSTER

                  Președinți (care nu sunt resortisanți ai părților):

                        Thomas P. PINANSKY

                        Nguyen Van TAI

                        Le HA THANH

                        Jill MURRAY

                        Ricardo MELÉNDEZ-ORTIZ

                        Nathalie BERNASCONI-OSTERWALDER


title: Decizia (UE) 2019/1497 a Parlamentului European din 26 martie 2019 privind descărcarea de gestiune pentru execuția bugetului Agenției Europene a Căilor Ferate (acum Agenția Uniunii Europene pentru Căile Ferate) (ERA) aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/252

      DECIZIA (UE) 2019/1497 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Agenției Europene a Căilor Ferate (acum Agenția Uniunii Europene pentru Căile Ferate) (ERA) aferent exercițiului financiar 2017
      PARLAMENTUL EUROPEAN,

                  —

                  având în vedere conturile anuale finale ale Agenției Europene a Căilor Ferate (acum Agenția Uniunii Europene pentru Căile Ferate) pentru exercițiul financiar 2017,

                  —

                  având în vedere Raportul Curții de Conturi privind conturile anuale ale Agenției Uniunii Europene pentru Căile Ferate pentru exercițiul financiar 2017, însoțit de răspunsul Agenției (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a Agenției în ceea ce privește execuția bugetară pentru exercițiul financiar 2017 (05825/2019 – C8-0083/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Regulamentul (CE) nr. 881/2004 al Parlamentului European și al Consiliului din 29 aprilie 2004 privind înființarea unei Agenții Europene a Căilor Ferate (Regulamentul privind agenția) (5), în special articolul 39,

                  —

                  având în vedere Regulamentul (UE) 2016/796 al Parlamentului European și al Consiliului din 11 mai 2016 privind Agenția Uniunii Europene pentru Căile Ferate și de abrogare a Regulamentului (CE) nr. 881/2004 (6), în special articolul 65,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A8-0158/2019),

         1.

            acordă directorului executiv al Agenției Uniunii Europene pentru Căile Ferate descărcarea de gestiune pentru execuția bugetului Agenției aferent exercițiului financiar 2017;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Uniunii Europene pentru Căile Ferate, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 434, 30.11.2018, p. 83.

         (2)  JO C 434, 30.11.2018, p. 83.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 164, 30.4.2004, p. 1.

         (6)  JO L 138, 26.5.2016, p. 1.

         (7)  JO L 328, 7.12.2013, p. 42.


title: Decizia (UE, Euratom) 2019/1548 a Parlamentului European din 26 martie 2019 privind descărcarea de gestiune pentru execuția bugetului întreprinderii comune europene pentru ITER și pentru dezvoltarea energiei de fuziune aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/343

      DECIZIA (UE, Euratom) 2019/1548 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului întreprinderii comune europene pentru ITER și pentru dezvoltarea energiei de fuziune aferent exercițiului financiar 2017
      PARLAMENTUL EUROPEAN,

                  —

                  având în vedere conturile anuale finale ale întreprinderii comune europene pentru ITER și pentru dezvoltarea energiei de fuziune pentru exercițiul financiar 2017,

                  —

                  având în vedere Raportul Curții de Conturi privind conturile anuale ale întreprinderii comune europene pentru ITER și pentru dezvoltarea energiei de fuziune pentru exercițiul financiar 2017, însoțit de răspunsul întreprinderii comune (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2017 (05827/2019 – C8-0100/2019),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (4), în special articolul 70,

                  —

                  având în vedere Decizia 2007/198/Euratom a Consiliului din 27 martie 2007 de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (5), în special articolul 5 alineatul (3),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6),

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar (A8-0126/2019),

         1.

            acordă directorului întreprinderii comune europene pentru ITER și pentru dezvoltarea energiei de fuziune descărcarea de gestiune pentru execuția bugetului întreprinderii comune aferent exercițiului financiar 2017;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului întreprinderii comune europene pentru ITER și pentru dezvoltarea energiei de fuziune, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 452, 14.12.2018, p. 36.

         (2)  JO C 452, 14.12.2018, p. 36.

         (3)  JO L 298, 26.10.2012, p. 1.

         (4)  JO L 193, 30.7.2018, p. 1.

         (5)  JO L 90, 30.3.2007, p. 58.

         (6)  JO L 328, 7.12.2013, p. 42.


title: Decizia (PESC) 2019/1663 a Consiliului din 1 octombrie 2019 de modificare a Deciziei (PESC) 2015/1333 privind măsuri restrictive având în vedere situația din Libia

text:
                  2.10.2019

                  RO

                  Jurnalul Oficial al Uniunii Europene

                  L 252/36

         DECIZIA (PESC) 2019/1663 a CONSILIULUI
         din 1 octombrie 2019
         de modificare a Deciziei (PESC) 2015/1333 privind măsuri restrictive având în vedere situația din Libia
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 31 iulie 2015, Consiliul a adoptat Decizia (PESC) 2015/1333 (1) privind măsuri restrictive având în vedere situația din Libia.

                     (2)

                     La 1 aprilie 2019, Consiliul a adoptat Decizia (PESC) 2019/539 (2).

                     (3)

                     Având în vedere instabilitatea permanentă și gravitatea situației din Libia, măsurile restrictive referitoare la trei persoane ar trebui să fie prelungite pentru o perioadă suplimentară de șase luni.

                     (4)

                     Prin urmare, Decizia (PESC) 2015/1333 ar trebui modificată în consecință,

               ADOPTĂ PREZENTA DECIZIE:

            Articolul 1
            La articolul 17 din Decizia (PESC) 2015/1333, alineatele (3) și (4) se înlocuiesc cu următorul text:

                  „(3)   Măsurile menționate la articolul 8 alineatul (2) se aplică în ceea ce privește rubricile 14, 15 și 16 din anexa II până la 2 aprilie 2020.

                  (4)   Măsurile menționate la articolul 9 alineatul (2) se aplică în ceea ce privește rubricile 19, 20 și 21 din anexa IV până la 2 aprilie 2020.”

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 1 octombrie 2019.

                  Pentru Consiliu

                  Președintele

               T. TUPPURAINEN

            (1)  Decizia (PESC) 2015/1333 a Consiliului din 31 iulie 2015 privind măsuri restrictive având în vedere situația din Libia și de abrogare a Deciziei 2011/137/PESC (JO L 206, 1.8.2015, p. 34).

            (2)  Decizia (PESC) 2019/539 a Consiliului din 1 aprilie 2019 de modificare a Deciziei (PESC) 2015/1333 a Consiliului privind măsuri restrictive având în vedere situația din Libia (JO L 93, 2.4.2019, p. 15).


Decizia Comisiei din 09/10/2019 de declarare a unei concentrări compatibilă cu piaţa comună (Cazul COMP/M.9405 - CPF / ITOCHU / HYLIFE) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1754 a Consiliului din 7 octombrie 2019 privind aderarea Uniunii Europene la Actul de la Geneva al Acordului de la Lisabona privind denumirile de origine și indicațiile geografice

text:
                  24.10.2019

                  RO

                  Jurnalul Oficial al Uniunii Europene

                  L 271/12

         DECIZIA (UE) 2019/1754 A CONSILIULUI
         din 7 octombrie 2019
         privind aderarea Uniunii Europene la Actul de la Geneva al Acordului de la Lisabona privind denumirile de origine și indicațiile geografice
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (6) litera (a),
         având în vedere propunerea Comisiei Europene,
         având în vedere acordul Parlamentului European,
         întrucât:

                     (1)

                     Acordul de la Lisabona privind protecția și înregistrarea internațională a denumirilor de origine din 31 octombrie 1958 („Acordul de la Lisabona”) a creat o uniune specială („Uniunea specială”) în cadrul Uniunii pentru Protecția Proprietății Industriale care a fost instituită prin Convenția pentru protecția proprietății industriale semnată la Paris, la 20 martie 1883 („Convenția de la Paris”). Conform clauzelor Acordului de la Lisabona, părțile contractante se angajează să protejeze, pe teritoriile lor, denumirile de origine ale produselor celorlalte țări din cadrul Uniunii speciale, care sunt recunoscute și protejate ca atare în țara de origine și care sunt înregistrate la Biroul Internațional al Organizației Mondiale a Proprietății Intelectuale (OMPI), cu excepția cazului în care părțile respective declară în termen de un an de la primirea notificării unei astfel de înregistrări că nu pot asigura protecția respectivă.

                     (2)

                     Șapte state membre sunt părți ale Acordului de la Lisabona, și anume Bulgaria (din 1975), Republica Cehă (din 1993), Franța (din 1966), Italia (din 1968), Ungaria (din 1967), Portugalia (din 1966) și Slovacia (din 1993). Alte trei state membre au semnat, dar nu au ratificat Acordul de la Lisabona, și anume Grecia, Spania și România. Uniunea în sine nu este parte la Acordul de la Lisabona, întrucât acesta prevede faptul că numai statele pot adera la acesta.

                     (3)

                     La 20 mai 2015 a fost adoptat Actul de la Geneva al Acordului de la Lisabona privind denumirile de origine și indicațiile geografice („Actul de la Geneva”), care a revizuit Acordul de la Lisabona. În special, Actul de la Geneva lărgește domeniul de aplicare al Uniunii speciale pentru a extinde protecția denumirilor de origine ale produselor la toate indicațiile geografice în sensul Acordului Organizației Mondiale a Comerțului privind aspectele legate de comerț ale drepturilor de proprietate intelectuală. Actul de la Geneva este compatibil cu respectivul acord și cu legislația relevantă a Uniunii privind protecția denumirilor de origine și a indicațiilor geografice pentru produse agricole și permite organizațiilor interguvernamentale să devină părți contractante la acesta.

                     (4)

                     Uniunea are competență exclusivă pentru domeniile vizate de Actul de la Geneva. Acest fapt a fost confirmat în hotărârea Curții de Justiție din 25 octombrie 2017 în cauza C-389/15 (1), care a clarificat că proiectul de Acord de la Lisabona revizuit, care a fost ulterior adoptat ca „Actul de la Geneva”, este destinat în mod esențial facilitării și reglementării schimburilor comerciale dintre Uniune și statele terțe care sunt părți contractante la Acordul de la Lisabona și are efecte directe și imediate asupra acestor schimburi. Prin urmare, negocierile legate de Actul de la Geneva sunt în competența exclusivă a Uniunii în temeiul articolului 3 alineatul (1) litera (e) din TFUE, întrucât acestea s-au aflat în domeniul politicii comerciale comune prevăzute la articolul 207 alineatul (1) din TFUE, în special în ceea ce privește aspectele comerciale ale proprietății intelectuale.

                     (5)

                     În ceea ce privește anumite produse agricole, Uniunea a stabilit sisteme uniforme și cuprinzătoare de protecție a indicațiilor geografice pentru vinuri (1970), băuturi spirtoase (1989), vinuri aromatizate (1991) și alte produse agricole și produse alimentare (1992). Pe baza competenței exclusive a Uniunii în temeiul articolului 3 din TFUE, statele membre nu ar trebui să aibă sisteme naționale de protecție pentru a proteja denumirile de origine și indicațiile geografice agricole din țări terțe membre ale Uniunii speciale. Cu toate acestea, întrucât nu este parte contractantă la Actul de la Geneva, Uniunea nu poate prezenta denumiri de origine și indicații geografice agricole înregistrate la nivelul Uniunii în scopul protejării în cadrul Uniunii speciale și nici nu poate proteja denumirile de origine și indicațiile geografice ale țărilor terțe membre pe baza sistemelor de protecție instituite de Uniune în conformitate cu Actul de la Geneva.

                     (6)

                     Pentru ca Uniunea să își poată exercita în mod adecvat competența exclusivă pentru domeniile vizate de Actul de la Geneva și atribuțiile sale în contextul sistemelor cuprinzătoare de protecție a denumirilor de origine și a indicațiilor geografice agricole, Uniunea ar trebui să adere la Actul de la Geneva și să devină parte contractantă la acesta.

                     (7)

                     Aderarea Uniunii la Actul de la Geneva se realizează în conformitate cu articolul 17 alineatul (2) din Carta drepturilor fundamentale a Uniunii Europene, care prevede protecția proprietății intelectuale.

                     (8)

                     Uniunea ar trebui să se străduiască să regularizeze problema drepturilor sale de vot în Adunarea Uniunii speciale a Actului de la Geneva, pentru a-și asigura participarea efectivă la procedurile de luare a deciziilor, având în vedere articolul 22 alineatul (4) litera (b) punctul (ii) din Actul de la Geneva. Este prin urmare oportun ca statele membre care doresc să facă acest lucru să fie de asemenea autorizate să ratifice Actul de la Geneva sau să adere la acesta, după caz, împreună cu Uniunea, în interesul Uniunii.

                     (9)

                     În același timp, acest lucru va permite garantarea continuității drepturilor care decurg din calitatea de membru al Uniunii speciale, calitate deținută în prezent de șapte state membre.

                     (10)

                     Ratificarea sau aderarea de către statele membre ar trebui însă să respecte pe deplin competența exclusivă a Uniunii, iar Uniunea ar trebui să rămână responsabilă pentru garantarea exercitării drepturilor și a îndeplinirii obligațiilor Uniunii și ale statelor membre în temeiul Actului de la Geneva.

                     (11)

                     În cadrul Uniunii speciale, Uniunea și acele state membre care au ratificat Actul de la Geneva sau au aderat la acesta sunt reprezentate de Comisie în conformitate cu articolul 17 alineatul (1) din Tratatul privind Uniunea Europeană (TUE),

               ADOPTĂ PREZENTA DECIZIE:

            Articolul 1
            Aderarea Uniunii Europene la Actul de la Geneva al Acordului de la Lisabona privind denumirile de origine și indicațiile geografice („Actul de la Geneva”) se aprobă în numele Uniunii.
            Textul Actului de la Geneva este atașat la prezenta decizie.

            Articolul 2
            Președintele Consiliului desemnează persoana împuternicită să depună, în numele Uniunii, instrumentul de aderare prevăzut la articolul 28 alineatul (2) punctul (ii) din Actul de la Geneva pentru a exprima consimțământul Uniunii de a-și asuma obligații în temeiul Actului de la Geneva, precum și să formuleze declarația și notificarea atașate la instrumentul de aderare în conformitate cu articolul 5 din prezenta decizie.

            Articolul 3
            Statele membre care doresc să facă acest lucru sunt autorizate să ratifice Actul de la Geneva sau să adere la acesta, după caz, împreună cu Uniunea, în interesul Uniunii și cu respectarea deplină a competenței exclusive a acesteia.

            Articolul 4

               (1)   În cadrul Uniunii speciale, Uniunea și toate statele membre care ratifică Actul de la Geneva sau aderă la acesta în temeiul articolului 3 din prezenta decizie sunt reprezentate de Comisie în conformitate cu articolul 17 alineatul (1) din TUE. Uniunea este responsabilă de garantarea exercitării drepturilor și a îndeplinirii obligațiilor Uniunii și ale statelor membre care ratifică Actul de la Geneva sau aderă la acesta în temeiul articolului 3 din prezenta decizie.
               Comisia transmite toate notificările necesare în temeiul Actului de la Geneva, în numele Uniunii și al statelor membre respective.
               În special, Comisia este desemnată drept autoritate competentă, în sensul articolului 3 din Actul de la Geneva, fiind responsabilă de administrarea Actului de la Geneva pe teritoriul Uniunii și de comunicările cu Biroul Internațional al OMPI în temeiul Actului de la Geneva și al Regulamentului comun asociat Acordului de la Lisabona și Actului de la Geneva al Acordului de la Lisabona („Regulamentul comun”).

               (2)   Uniunea votează în cadrul Adunării Uniunii speciale, iar statele membre care au ratificat Actul de la Geneva sau au aderat la acesta nu își exercită dreptul de vot.

            Articolul 5
            În conformitate cu articolul 29 alineatul (4) din Actul de la Geneva, o declarație atașată la instrumentul de aderare specifică prelungirea cu un an a termenului menționat la articolul 15 alineatul (1) din Actul de la Geneva și a perioadelor indicate la articolul 17 din Actul de la Geneva, în conformitate cu procedurile specificate în Regulamentul comun.
            În conformitate cu articolul 5 alineatul (3) litera (a) din Regulamentul comun, o notificare adresată directorului general al OMPI atașată la instrumentul de aderare specifică cerința potrivit căreia, în cazul protejării unei denumiri de origine sau indicații geografice înregistrate pe teritoriul Uniunii, cererea indică, pe lângă datele obligatorii stabilite la articolul 5 alineatul (2) din Regulamentul comun, date specifice referitoare, în cazul unei denumiri de origine, la calitatea sau caracteristicile bunului și legătura acestuia cu mediul geografic al zonei geografice de producție și, în cazul unei indicații geografice, la calitatea, reputația sau altă caracteristică a bunului și legătura acestuia cu zona geografică de origine.

            Articolul 6
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Luxemburg, 7 octombrie 2019.

                  Pentru Consiliu

                  Președintele

               A.-M. HENRIKSSON

            (1)  Hotărârea Curții de Justiție din 25 octombrie 2017, Comisia/Consiliul, C-389/15, ECLI:EU:C:2017:798.


Decizia Comisiei din 23/10/2019 de declarare a unei concentrări compatibilă cu piaţa comună (Cazul COMP/M.9556 - TRITON / GRUPO FERTIBERIA) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 23/10/2019 de declarare a unei concentrări compatibilă cu piaţa comună (Cazul COMP/M.9451 - MALL GROUP / CESKOSLOVENSKA OBCHODNI BANKA / MALLPAY) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (PESC) 2019/1788 a Consiliului din 24 octombrie 2019 de modificare a Deciziei (PESC) 2015/1763 privind măsuri restrictive având în vedere situația din Burundi

text:
                  25.10.2019

                  RO

                  Jurnalul Oficial al Uniunii Europene

                  L 272/147

         DECIZIA (PESC) 2019/1788 A CONSILIULUI
         din 24 octombrie 2019
         de modificare a Deciziei (PESC) 2015/1763 privind măsuri restrictive având în vedere situația din Burundi
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 1 octombrie 2015, Consiliul a adoptat Decizia (PESC) 2015/1763 (1) privind măsuri restrictive având în vedere situația din Burundi.

                     (2)

                     Pe baza unei reexaminări a Deciziei (PESC) 2015/1763, măsurile restrictive ar trebui reînnoite până la 31 octombrie 2020.

                     (3)

                     La Decizia (PESC) 2015/1763 ar trebui să se adauge o dispoziție care să specifice că Consiliul și Înaltul Reprezentant pot prelucra date cu caracter personal în vederea îndeplinirii sarcinilor care le revin în temeiul deciziei menționate.

                     (4)

                     Desemnările individuale prevăzute în anexa la Decizia (PESC) 2015/1763 au fost reexaminate, iar informațiile privind o persoană fizică ar trebui modificate.

                     (5)

                     Prin urmare, Decizia (PESC) 2015/1763 ar trebui să fie modificată în consecință,

               ADOPTĂ PREZENTA DECIZIE:

            Articolul 1
            Decizia (PESC) 2015/1763 se modifică după cum urmează:

                        1.

                        Se introduce următorul articol:

                           „Articolul 4a

                              (1)   Consiliul și Înaltul Reprezentant pot prelucra date cu caracter personal în vederea îndeplinirii sarcinilor care le revin în temeiul prezentei decizii, în special:

                                          (a)

                                          în ceea ce privește Consiliul, pentru pregătirea și efectuarea modificărilor la anexă;

                                          (b)

                                          în ceea ce privește Înaltul Reprezentant, pentru pregătirea modificărilor la anexă.

                              (2)   Consiliul și Înaltul Reprezentant pot prelucra, dacă este cazul, datele relevante referitoare la infracțiunile comise de persoanele fizice incluse pe listă, la condamnările penale ale acestor persoane sau la măsurile de securitate privind aceste persoane, numai în măsura în care o astfel de prelucrare este necesară pentru întocmirea anexei.

                              (3)   În sensul prezentei decizii, Consiliul și Înaltul Reprezentant sunt desemnați drept «operatori» în sensul articolului 3 punctul 8 din Regulamentul (UE) 2018/1725 al Parlamentului European și al Consiliului (*1), pentru a se asigura că persoanele fizice în cauză își pot exercita drepturile în temeiul Regulamentului (UE) 2018/1725.

                           (*1)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).”"

                        2.

                        Articolul 6 al doilea paragraf se înlocuiește cu următorul text:
                        „Prezenta decizie se aplică până la 31 octombrie 2020.”

                        3.

                        Anexa se modifică în conformitate cu anexa la prezenta decizie.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia (PESC) 2015/1763 a Consiliului din 1 octombrie 2015 privind măsuri restrictive având în vedere situația din Burundi (JO L 257, 2.10.2015, p. 37).

            ANEXĂ
            În anexa la Decizia (PESC) 2015/1763, rubrica 1 din tabelul intitulat „Lista persoanelor fizice și juridice, entităților și organismelor menționate la articolele 1 și 2” se înlocuiește cu următorul text:

                           Nume

                           Informații de identificare

                           Motivele desemnării

                           „1.

                           Godefroid BIZIMANA

                           Sexul: masculin
                           Data nașterii: 23.4.1968
                           Locul nașterii: NYAGASEKE, MABAYI, CIBITOKE
                           Cetățenie burundeză. Numărul pașaportului: DP0001520

                           «Chargé de missions de la Présidence» și fost director general adjunct al poliției naționale. Responsabil de acte de subminare a democrației, prin decizii operaționale care au dus la o utilizare disproporționată a forței și la acte de reprimare violentă față de demonstrațiile pașnice care au început la 26 aprilie 2015, în urma anunțării candidaturii la președinție a președintelui Nkurunziza.”


title: Decizia (PESC) 2019/1789 a Consiliului din 24 octombrie 2019 de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova

text:
                  25.10.2019

                  RO

                  Jurnalul Oficial al Uniunii Europene

                  L 272/150

         DECIZIA (PESC) 2019/1789 A CONSILIULUI
         din 24 octombrie 2019
         de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 27 septembrie 2010, Consiliul a adoptat Decizia 2010/573/PESC (1) privind măsurile restrictive împotriva conducerii regiunii Transnistria din Republica Moldova.

                     (2)

                     La Decizia 2010/573/PESC ar trebui să se adauge o dispoziție care să specifice că Consiliul și Înaltul Reprezentant pot prelucra date cu caracter personal în vederea îndeplinirii sarcinilor care le revin în temeiul respectivei decizii.

                     (3)

                     Pe baza unei reexaminări a Deciziei 2010/573/PESC, măsurile restrictive împotriva conducerii regiunii Transnistria din Republica Moldova ar trebui prelungite până la 31 octombrie 2020. Consiliul va reexamina situația cu privire la măsurile restrictive după șase luni.

                     (4)

                     Prin urmare, Decizia 2010/573/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2010/573/PESC se modifică după cum urmează:

                        1.

                        Se introduce următorul articol:
                        „Articolul 2a

                           (1)   Consiliul și Înaltul Reprezentant al Uniunii pentru afaceri externe și politica de securitate („Înaltul Reprezentant”) pot prelucra date cu caracter personal în vederea îndeplinirii sarcinilor care le revin în temeiul prezentei decizii, în special:

                                       (a)

                                       în ceea ce privește Consiliul, pentru pregătirea și efectuarea modificărilor la anexă;

                                       (b)

                                       în ceea ce privește Înaltul Reprezentant, pentru pregătirea modificărilor la anexă.

                           (2)   Consiliul și Înaltul Reprezentant pot prelucra, dacă este cazul, datele relevante referitoare la infracțiunile comise de persoanele fizice incluse pe listă, la condamnările penale ale acestor persoane sau la măsurile de securitate privind aceste persoane, numai în măsura în care o astfel de prelucrare este necesară pentru întocmirea anexei.

                           (3)   În sensul prezentei decizii, Consiliul și Înaltul Reprezentant sunt desemnați drept «operator» în sensul articolului 3 punctul 8 din Regulamentul (UE) 2018/1725 al Parlamentului European și al Consiliului (*1), pentru a se asigura că persoanele fizice în cauză își pot exercita drepturile în temeiul Regulamentului (UE) 2018/1725.”

                           (*1)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39)"

                        2.

                        Articolul 4 alineatul (2) se înlocuiește cu următorul text:

                           „(2)   Prezenta decizie se aplică până la 31 octombrie 2020. Aceasta se reexaminează în permanență. Aceasta este reînnoită sau modificată, după caz, în cazul în care Consiliul consideră că obiectivele sale nu au fost îndeplinite.”

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia 2010/573/PESC a Consiliului din 27 septembrie 2010 privind măsurile restrictive împotriva conducerii regiunii Transnistria din Republica Moldova (JO L 253, 28.9.2010, p. 54).


title: Decizia (PESC) 2019/… a Consiliului din 24 octombrie 2019 de modificare a Deciziei 2010/638/PESC privind măsuri restrictive împotriva Republicii Guineea

text:
                  25.10.2019

                  RO

                  Jurnalul Oficial al Uniunii Europene

                  L 272/152

         DECIZIA (PESC) 2019/… A CONSILIULUI
         din 24 octombrie 2019
         de modificare a Deciziei 2010/638/PESC privind măsuri restrictive împotriva Republicii Guineea
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 25 octombrie 2010, Consiliul a adoptat Decizia 2010/638/PESC (1) privind măsuri restrictive împotriva Republicii Guineea.

                     (2)

                     Pe baza unei reexaminări a Deciziei 2010/638/PESC, respectivele măsuri restrictive ar trebui prelungite până la 27 octombrie 2020.

                     (3)

                     La Decizia 2010/638/PESC ar trebui să se adauge o dispoziție care să specifice că Consiliul și Înaltul Reprezentant pot prelucra date cu caracter personal în vederea îndeplinirii sarcinilor care le revin în temeiul respectivei decizii.

                     (4)

                     Prin urmare, Decizia 2010/638/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2010/638/PESC se modifică după cum urmează:

                        1.

                        Se introduce următorul articol:
                        „Articolul 5a

                           (1)   Consiliul și Înaltul Reprezentant al Uniunii pentru afaceri externe și politica de securitate («Înaltul Reprezentant») pot prelucra date cu caracter personal în vederea îndeplinirii sarcinilor care le revin în temeiul prezentei decizii, în special:

                                       (a)

                                       în ceea ce privește Consiliul, pentru pregătirea și efectuarea modificărilor la anexă;

                                       (b)

                                       în ceea ce privește Înaltul Reprezentant, pentru pregătirea modificărilor la anexă.

                           (2)   Consiliul și Înaltul Reprezentant pot prelucra, dacă este cazul, datele relevante referitoare la infracțiunile comise de persoanele fizice incluse pe listă, la condamnările penale ale acestor persoane sau la măsurile de securitate privind aceste persoane, numai în măsura în care o astfel de prelucrare este necesară pentru întocmirea anexei.

                           (3)   În sensul prezentei decizii, Consiliul și Înaltul Reprezentant sunt desemnați drept «operator» în sensul articolului 3 punctul 8 din Regulamentul (UE) 2018/1725 al Parlamentului European și al Consiliului (*1), pentru a se asigura că persoanele fizice în cauză își pot exercita drepturile în temeiul Regulamentului (UE) 2018/1725.

                           (*1)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).”"

                        2.

                        Articolul 8 alineatul (2) se înlocuiește cu următorul text:

                           „(2)   Prezenta decizie se aplică până la 27 octombrie 2020. Aceasta se reexaminează permanent. Aceasta se reînnoiește sau se modifică, după caz, în situația în care Consiliul consideră că obiectivele sale nu au fost îndeplinite.”

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia 2010/638/PESC a Consiliului din 25 octombrie 2010 privind măsuri restrictive împotriva Republicii Guineea (JO L 280, 26.10.2010, p. 10).


title: Decizia (UE) 2019/1904 a Consiliului din 8 noiembrie 2019 prin care se solicită Comisiei să prezinte un studiu, având în vedere hotărârea Curții de Justiție în cauza C‐528/16, privind statutul noilor tehnici genomice în dreptul Uniunii și o propunere, dacă este cazul, având în vedere rezultatele studiului

text:
                  14.11.2019

                  RO

                  Jurnalul Oficial al Uniunii Europene

                  L 293/103

         DECIZIA (UE) 2019/1904 A CONSILIULUI
         din 8 noiembrie 2019
         prin care se solicită Comisiei să prezinte un studiu, având în vedere hotărârea Curții de Justiție în cauza C‐528/16, privind statutul noilor tehnici genomice în dreptul Uniunii și o propunere, dacă este cazul, având în vedere rezultatele studiului
         CONSILIUL UNIUNII EUROPENE
         având în vedere Tratatul privind funcționarea Uniunii Europene, în special articolul 241,
         întrucât:

                     (1)

                     Potrivit definiției din Directiva 2001/18/CE a Parlamentului European și a Consiliului (1), „«organism modificat genetic (OMG)» înseamnă orice organism, cu excepția ființelor umane, în care materialul genetic a fost modificat printr-o modalitate ce nu se produce natural prin împerechere și/sau recombinare naturală”. Liste de tehnici completează această definiție și precizează domeniul de aplicare al directivei respective. Definiția și listele de tehnici au fost elaborate având în vedere tehnicile de ameliorare care erau disponibile și se utilizau la momentul adoptării Directivei 2001/18/CE.

                     (2)

                     De atunci s-au înregistrat progrese substanțiale în ceea ce privește dezvoltarea de noi tehnici de ameliorare, ceea ce a dus la incertitudini dacă aceste noi tehnici de ameliorare se încadrează sau nu în definiția OMG-urilor și în domeniul de aplicare al Directivei 2001/18/CE și, în consecință, dacă produsele care se obțin cu ajutorul lor ar trebui să facă obiectul obligațiilor prevăzute în directiva respectivă.

                     (3)

                     Prin hotărârea sa în cauza C-528/16 (2), după luarea în considerare a obiectivelor generale ale Directivei 2001/18/CE, Curtea de Justiție a hotărât că tehnicile noi de mutageneză intră în domeniul de aplicare al directivei menționate și sunt supuse obligațiilor prevăzute în aceasta.

                     (4)

                     Soluția a adus claritate juridică cu privire la statutul noilor tehnici de mutageneză, dar a ridicat, de asemenea, probleme de ordin practic care au consecințe pentru autoritățile naționale competente, pentru industria Uniunii, în special în sectorul ameliorării plantelor, pentru cercetare și altele. Aceste întrebări se referă, printre altele, la modul de asigurare a conformității cu Directiva 2001/18/CE în cazul în care produsele obținute prin intermediul unor tehnici noi de mutageneză nu pot fi diferențiate, utilizând metodele actuale, de produsele care rezultă din mutația naturală și cum să se asigure într-o astfel de situație tratamentul egal între produsele importate și produsele fabricate în Uniune.

                     (5)

                     Consiliul consideră că este necesar un studiu pentru a clarifica situația, în conformitate cu Acordul interinstituțional din 13 aprilie 2016 privind o mai bună legiferare (3), în special punctul 10 privind aplicarea articolelor 225 și 241 din Tratatul privind funcționarea Uniunii Europene,

               ADOPTĂ PREZENTA DECIZIE:

            Articolul 1
            Consiliul solicită Comisiei să prezinte, până la 30 aprilie 2021, un studiu având în vedere hotărârea Curții de Justiție în cauza C-528/16 privind statutul noilor tehnici genomice în dreptul Uniunii.

            Articolul 2

               (1)   Consiliul solicită Comisiei să prezinte o propunere, dacă este cazul, având în vedere rezultatele studiului, sau, în caz contrar, să informeze Consiliul cu privire la alte măsuri necesare ca urmare a studiului.

               (2)   În conformitate cu practica obișnuită, Consiliul solicită Comisiei ca propunerea să fie însoțită de un studiu de impact.

            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 8 noiembrie 2019.

                  Pentru Consiliu

                  Președintele

               A. ANDERSSON

            (1)  Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului (JO L 106, 17.4.2001, p. 1).

            (2)  Hotărârea Curții de Justiție din 25 iulie 2018, Confédération paysanne și alții/Premier ministre și Ministre de l’agriculture, de l’agroalimentaire et de la forêt, C-528/16, ECLI:EU:C:2018:583.

            (3)  JO L 123, 12.5.2016, p. 1.


title: Decizia (UE) 2019/1905 a Consiliului din 8 noiembrie 2019 prin care se solicită Comisiei să prezinte un studiu privind opțiunile Uniunii pentru a actualiza legislația existentă privind producția și comercializarea materialului de reproducere a plantelor, și o propunere, dacă este cazul, având în vedere rezultatele studiului

text:
                  14.11.2019

                  RO

                  Jurnalul Oficial al Uniunii Europene

                  L 293/105

         DECIZIA (UE) 2019/1905 A CONSILIULUI
         din 8 noiembrie 2019
         prin care se solicită Comisiei să prezinte un studiu privind opțiunile Uniunii pentru a actualiza legislația existentă privind producția și comercializarea materialului de reproducere a plantelor, și o propunere, dacă este cazul, având în vedere rezultatele studiului
         CONSILIUL UNIUNII EUROPENE
         având în vedere Tratatul privind funcționarea Uniunii Europene, în special articolul 241,
         întrucât:

                     (1)

                     La 6 mai 2013, Comisia a înaintat Parlamentului European și Consiliului o propunere de regulament privind producerea și punerea la dispoziție pe piață a materialului de reproducere a plantelor. Obiectivul propunerii a fost să consolideze și să actualizeze legislația existentă, astfel încât să fie abordate mai multe domenii de preocupare, cum ar fi: complexitatea, rigiditatea și fragmentarea legislației existente; punerea în aplicare nearmonizată a legislației în statele membre, care generează obstacole în asigurarea unor condiții echitabile pentru toți operatorii; necesitatea de a spori gradul de aliniere a legislației cu alte acte legislative care se referă la acest sector, precum și coerența acesteia cu alte politici; posibilitatea unor îmbunătățiri în ceea ce privește reducerea costurilor și creșterea eficienței; necesitatea adaptării la progresul tehnic înregistrat în domeniul ameliorării plantelor și la evoluția pieței europene și mondiale a materialului de reproducere a plantelor; precum și conservarea agrobiodiversității și a resurselor genetice vegetale.

                     (2)

                     La 11 martie 2014, Parlamentul European a respins propunerea Comisiei și a solicitat Comisiei să o retragă și să prezinte o nouă propunere (1). La 16 iunie 2014, Consiliul și-a exprimat sprijinul general pentru un raport al președinției care conținea orientări pentru o posibilă propunere revizuită a Comisiei. Comisia a retras propunerea din programul său de lucru pentru 2015 și nu a prezentat ulterior o nouă propunere.

                     (3)

                     Consiliul consideră că preocupările cărora Comisia a intenționat să le răspundă prin intermediul propunerii sale din 2013 sunt încă relevante și că este necesar un studiu care să evalueze opțiunile pentru actualizarea cadrului legislativ existent, în conformitate cu Acordul interinstituțional din 13 aprilie 2016 privind o mai bună legiferare (2), în special punctul 10 referitor la punerea în aplicare a articolelor 225 și 241 din Tratatul privind funcționarea Uniunii Europene,

               ADOPTĂ PREZENTA DECIZIE:

            Articolul 1
            Consiliul solicită Comisiei să prezinte, până la 31 decembrie 2020, un studiu privind opțiunile pentru actualizarea legislației existente privind producția și comercializarea materialului de reproducere a plantelor.

            Articolul 2

               (1)   Consiliul solicită Comisiei să înainteze o propunere, dacă este cazul, având în vedere rezultatele studiului, sau, în caz contrar, să informeze Consiliul cu privire la măsurile alternative necesare în urma rezultatelor studiului.

               (2)   În conformitate cu practica obișnuită, Consiliul solicită Comisiei ca propunerea să fie însoțită de un studiu de impact.

            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 8 noiembrie 2019.

                  Pentru Consiliu

                  Președintele

               L. ANDERSSON

            (1)  Rezoluția legislativă a Parlamentului European din 11 martie 2014 (JO C 378, 9.11.2017, p. 303).

            (2)  JO L 123, 12.5.2016, p. 1.


title: Decizia (UE) 2019/1907 a Consiliului din 8 noiembrie 2019

text:
                  14.11.2019

                  RO

                  Jurnalul Oficial al Uniunii Europene

                  L 293/108

         DECIZIA (UE) 2019/1907 A CONSILIULUI
         din 8 noiembrie 2019
         de numire a unui membru, propus de Republica Federală Germania, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului german,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 18 iulie 2016, prin Decizia (UE) 2016/1204 a Consiliului (4), dl Tilman TÖGEL a fost înlocuit de dna Katrin BUDDE în calitatea de membru. La 12 aprilie 2018, prin Decizia (UE) 2018/587 a Consiliului (5), dna Katrin BUDDE a fost înlocuită de dl Tilman TÖGEL în calitatea de membru.

                     (2)

                     Un loc de membru în cadrul Comitetului Regiunilor a devenit vacant ca urmare a încheierii mandatului dlui Tilman TÖGEL,

               ADOPTĂ PREZENTA DECIZIE:

            Articolul 1
            Este numit în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        —

                        Dl Andreas DITTMANN, Bürgermeister der Stadt Zerbst/Anhalt.

            Articolul 2
            Prezenta decizie intră în vigoare la data adoptării.

            Adoptată la Bruxelles, 8 noiembrie 2019.

                  Pentru Consiliu

                  Președintele

               L. ANDERSSON

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2016/1204 a Consiliului din 18 iulie 2016 de numire a unui membru, propus de Republica Federală Germania, în cadrul Comitetului Regiunilor (JO L 198, 23.7.2016, p. 45).

            (5)  Decizia (UE) 2018/587 a Consiliului din 12 aprilie 2018 de numire a unui membru, propus de Republica Federală Germania, în cadrul Comitetului Regiunilor (JO L 98, 18.4.2018, p. 21).